EPISTOLA CCCCXI. EJUSDEM ET OTTONIS AD NORWICENSEM ET CICESTRENSEM EPISCOPOS.
WILLELMUS et OTTO, Dei gratia cardinales et apost. sed. legati, vener et dilectis fratribus Norwicensi et Cicestrensi episcopis.
Discretioni vestrae praesenti significatione mandamus, quatenus personas illas, quae a Cantuariensi archiepiscopo excommunicationis vinculis dictae sunt innodatae, in manu vestra promissione recepta quod nostro debeant stare mandato, postquam istas videritis litteras, absolvatis, et sic praestita securitate, singulis injungatis quod vobis moderatum videbitur. Hoc autem occasione proposita prosequi studeat et adimplere quicunque vestrum apices istos primus receperit; et ex quo vestrum receperint mandatum, significetis eos juramento praestito absolutos.